**ПРАТЕНИЧКО ПРАШАЊЕ**

од пратеникот Станка Анастасова поставено на 77-та седница

на Собранието на Република Македонија одржана

на 5 ноември 2009 година

 Пратеничкото прашање гласи:

Повеќе од една година Здружението на приватни лекари концесионери од Свети Николе имаат наметнат проблем од страна на ЈЗУ Здравствен дом Свети Николе, односно плаќање за асистенција од страна на службени лица од Министерството за внатрешни работи при транспорт на душевни болни и хронични алкохоличари до надлежните институции, соодветни институции за згрижување. Порано, ова беше регулирано на ниво на Здравствен дом, односно јавно здравство и ОВР Свети Николе и функционираше беспрекорно. Трошоците си ги подмируваа без да бидат инволвирани лекарите, приватните здравствени установи или пак пациентите, бидејќи знаеме за каква категорија на пациенти се работи. Не е јасно зошто овој модел, што добро функционираше, се напушта од страна на директорот на јавната установа и сега бара од приватните здравствени установи да ги покријат трошоците за асистирање на службени лица од Министерството за внатрешни работи, доколку семејството на пациентот не може да ги поднесе трошоците, односно нема, не може да плати, или пациентот нема да биде транспортиран во право време, на право место додека не се депонираат парите или тоа ќе биде од хумани причини, се согласуваат приватните лекари, односно матичните лекари да го згрижат пациентот.

Семејствата на душевно болните најчесто, се знае не се во состојба да го платат тоа, односно асистенцијата чини некаде над 5 илјади денари. Во тој случај плаќањето се фактурира од страна на ОВР Свети Николе на приватната фирма, односно на матичниот лекар кој што поднел барање за асистенција, но по налог на невропсихијатарот кој што е вработен во Јавната здравствена установа.

До сега единствено надлежен за оваа работа беше Јавната здравствена установа Здравствен дом Свети Николе. А, зошто потенцирам Свети Николе, бидејќи според информациите од теренот, во контакт со колегите од другите приватни здравствени установи од другите градови, тие немаат ваков проблем, ниту семејствата од овие лица, ниту пак приватните ординации, односно матичниот лекар не можат долго време да го издржат овој товар, односно не се во можност да ги плаќаат овие финансиски средства што треба да бидат на товар на Јавната здравствена установа.

До колку не се реши овој проблем приватните здравствени установи нема да можат уште некое време дури да си ги покријат и сопствените трошоци, односно за опстојување на ординациите кои што се наоѓаат во здравствените домови, односно тие се концесионери во Јавната здравствена установа.

Од друга страна, лекарите во приватните здравствени установи се дополнително принудени да вршат дежурства во Јавната здравствена установа, покрај тоа што има дежурна служба, без никаква надокнада, а сите услуги што ги вршат тие лекари, потоа здравствениот дом си повлекува средствата, односно си наплаќа од Фондот за здравство и тие пари одат во касата на Јавната здравствена установа. Значи, повторно е на штета на приватните здравствени установи.

Почитуван министер, ова за прв пат се случува во Република Македонија, но од оваа реформа не се задоволни лекарите, примарното здравство, но исто така е на штета и на пациентите. Најважно што нема да биде во функција на подобро здравство. Сето ова е наметнато, посебно оние лица кои до сега беа ослободени под дијагноза од плаќање на некои услуги како што претходно говорев, сега им се наметнува трошок кој што не можат да го сносат, а и треба да бидат ослободени под дијагнозата како што беше досега, односно трошоците треба да се регулираат помеѓу Јавната здравствена установа и Министерството за внатрешни работи, или да не си ги наплаќаат услугите една институција на друга, бидејќи сепак тие средства се од буџетот. Можеби тоа е најдоброто решение или трошоците да ги плаќа Јавната здравствена установа на Министерството за внатрешни работи.

Моето прашање гласи:

По кој член од законот Јавната здравствена установа односно директорот на Здравствениот дом Свети Николе, товарот за регулирање на трошоците за асистенција при транспорт на душевно болните лица и хроничните алкохоличари се префрла на приватните здравствени установи, односно прво на семејствата, а до колку тие не можат да го платат на матичните лекари?

Прашањето го упатувам до министерот за здравство.